ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ 31η ετήσια έκθεση της Επιτροπής προς το Ευρωπαϊκό Κοινοβούλιο για τις δραστηριότητες της ΕΕ σχετικά με το αντιντάμπινγκ, τις αντεπιδοτήσεις και τα μέτρα διασφάλισης (2012) /* COM/2013/0890 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ 31η ετήσια έκθεση της Επιτροπής προς το Ευρωπαϊκό Κοινοβούλιο για τις δραστηριότητες της ΕΕ σχετικά με το αντιντάμπινγκ, τις αντεπιδοτήσεις και τα μέτρα διασφάλισης (2012) Εισαγωγή Η παρούσα έκθεση για το 2012 υποβάλλεται στο Ευρωπαϊκό Κοινοβούλιο σε συνέχεια του ψηφίσματός του, της 16ης Δεκεμβρίου 1981, σχετικά με τις δραστηριότητες της Ευρωπαϊκής Ένωσης κατά του ντάμπινγκ, καθώς και της έκθεσης της επιτροπής του Ευρωπαϊκού Κοινοβουλίου για τη βιομηχανία, το εξωτερικό εμπόριο, την έρευνα και την ενέργεια. Η παρούσα συνοπτική έκθεση παρέχει μια επισκόπηση των σημαντικότερων σταθμών κατά το 2012 και συμπληρώνεται, όπως και τα προηγούμενα έτη, από αναλυτικότερο έγγραφο εργασίας των υπηρεσιών της Επιτροπής και από λεπτομερέστερα παραρτήματα. Στην παρούσα έκθεση ακολουθείται η ίδια γενική δομή του εγγράφου εργασίας, συμπεριλαμβανομένων όλων των επικεφαλίδων, ώστε να είναι ευκολότερη η παραπομπή σε πιο εμπεριστατωμένες πληροφορίες. Το κοινό μπορεί να συμβουλευθεί την παρούσα έκθεση και το πλήρες έγγραφο εργασίας στην εξής διεύθυνση: http://ec.europa.eu/trade/issues/respectrules/anti_dumping/legis/index_en.htm . 1. Επισκόπηση της νομοθεσίας Οι έρευνες αντιντάμπινγκ (ΑΝ), αντεπιδοτήσεων (ΑΕ) και μέτρων διασφάλισης (ΜΔ) διενεργούνται σύμφωνα με τους βασικούς κανονισμούς του Συμβουλίου. Επισκόπηση της ισχύουσας νομοθεσίας παρέχεται στο έγγραφο εργασίας. Τα βασικά κείμενα ΑΝ και ΑΕ καλούνται στο εξής «βασικός/-οί κανονισμός/-οί». Κατά τη διάρκεια του 2012 πραγματοποιήθηκαν δύο τροποποιήσεις του βασικού κανονισμού αντιντάμπινγκ. Με βάση την απόφαση του Δικαστηρίου της ΕΕ στην υπόθεση Brosmann footwear[1], θεωρήθηκε σκόπιμο να κωδικοποιηθεί η πρακτική που συνίσταται στον περιορισμό της εξέτασης των αιτήσεων για τη χορήγηση ΚΟΑ στις εταιρείες που περιελήφθησαν στο δείγμα. Ήταν επίσης αναγκαίο να τροποποιηθούν οι νομικές προϋποθέσεις υπό τις οποίες οι παραγωγοί-εξαγωγείς σε χώρες χωρίς οικονομία αγοράς λαμβάνουν ατομικό περιθώριο ντάμπινγκ ώστε να συνάδουν με την απόφαση του ΠΟΕ στην υπόθεση επίλυσης της διαφοράς[2] σχετικά με συνδετήρες από τη Λαϊκή Δημοκρατία της Κίνας. 2. Βασικές έννοιες Στο κεφάλαιο 2 του εγγράφου εργασίας παρέχεται επισκόπηση της ορολογίας και των διαδικασιών που χρησιμοποιούνται στις έρευνες για τα μέσα εμπορικής άμυνας (MEA). 3. Εκσυγχρονισμοσ των ΜΕΑ Κατά τη διάρκεια του Οκτωβρίου 2011 δρομολογήθηκε διαδικασία για τον εκσυγχρονισμό των μέσων εμπορικής άμυνας (ΜΕΑ). Δεδομένου ότι το παγκόσμιο εμπορικό περιβάλλον έχει μεταβληθεί σημαντικά κατά την τελευταία δεκαετία και ότι το σύστημα εμπορικής άμυνας της ΕΕ παρέμεινε σε μεγάλο βαθμό αμετάβλητο από την ολοκλήρωση του Γύρου της Ουρουγουάης σχεδόν πριν από 15 χρόνια, αναγνωρίστηκε η ανάγκη προσαρμογής των ΜΕΑ στις τρέχουσες ανάγκες του τομέα. Η εν εξελίξει διαδικασία εκσυγχρονισμού επιδιώκει τη βελτίωση του τρέχοντος συστήματος εμπορικής άμυνας προς όφελος όλων των ενδιαφερόμενων μερών. Εστιάζεται στην εξεύρεση, μέσω χρήσης των μέσων, πρακτικών λύσεων σε πραγματικά προβλήματα τα οποία οι παραγωγοί της Ένωσης, οι εισαγωγείς, οι έμποροι, κλπ. αντιμετωπίζουν. Στόχος είναι να καταστεί το σύστημα πιο αποτελεσματικό και τα μέτρα πιο αποδοτικά χωρίς, εντούτοις, να αλλοιωθούν οι βασικές αρχές και η ισορροπία του συστήματος. Το 2012 σημειώθηκε σημαντική πρόοδος προς την επίτευξη αυτού του στόχου. Από τον Απρίλιο έως τον Ιούλιο του 2012 πραγματοποιήθηκε δημόσια διαβούλευση προκειμένου να συγκεντρωθούν οι απόψεις των ενδιαφερόμενων μερών. Τον Μάιο του 2012 διοργανώθηκε μια υψηλού επιπέδου διάσκεψη προκειμένου να ενημερωθούν οι ενδιαφερόμενοι και να ακουστούν οι ανησυχίες τους. Πραγματοποιήθηκε εκτίμηση επιπτώσεων, απαραίτητη για τη νομοθετική διαδικασία της ΕΕ, και παρουσιάστηκε στην εσωτερική επιτροπή εκτίμησης επιπτώσεων υψηλού επιπέδου της Επιτροπής τον Δεκέμβριο του 2012. Σε αυτή τη βάση, η Επιτροπή ενέκρινε τον Απρίλιο του 2013 μια νομοθετική πρόταση και μια ανακοίνωση. Επιπλέον, εκδόθηκε σχέδιο κατευθυντήριων γραμμών για τέσσερα ζητήματα. Η νομοθετική πρόταση διαβιβάστηκε στο Συμβούλιο και το Κοινοβούλιο, όπου ακολουθεί τη συνήθη νομοθετική διαδικασία. Το σχέδιο κατευθυντήριων γραμμών έχει αποτελέσει αντικείμενο δημόσιας διαβούλευσης και αφού ληφθούν υπόψη οι παρατηρήσεις που θα υποβληθούν, ανάλογα με την περίπτωση, οι τελικές κατευθυντήριες γραμμές θα εγκριθούν από την Επιτροπή εν ευθέτω χρόνω. Η Επιτροπή επιδιώκει την ολοκλήρωση της διαδικασίας εκσυγχρονισμού κατά τη διάρκεια της τρέχουσας κοινοβουλευτικής περιόδου, δηλαδή την άνοιξη του 2014, και συνεργάζεται εποικοδομητικά με τα άλλα θεσμικά όργανα για την επίτευξη αυτού του στόχου. 4. Καθεστώς οικονομίας της αγοράς (ΚΟΑ) σε εθνική κλίμακα Για τους σκοπούς των ερευνών αντιντάμπινγκ, μια χώρα μπορεί να θεωρηθεί ότι έχει πλήρη οικονομία της αγοράς, αν πληροί τα πέντε κριτήρια που ορίζονται λεπτομερώς στο έγγραφο εργασίας που επισυνάπτεται στην παρούσα έκθεση. Κατά τη διάρκεια του 2012 συνεχίστηκε η αξιολόγηση δύο εκ των έξι αιτήσεων που υπέβαλαν η Κίνα, το Βιετνάμ, η Αρμενία, το Καζαχστάν, η Μογγολία και η Λευκορωσία για τη χορήγηση ΚΟΑ σε εθνική κλίμακα. Μόνο η Μογγολία και το Βιετνάμ παρείχαν περαιτέρω πληροφορίες προς υποστήριξη των ισχυρισμών τους στη διάρκεια όλου του έτους και οι αιτήσεις τους βρίσκονται σε διάφορα στάδια προόδου. Οι υπόλοιπες τέσσερις χώρες (Κίνα, Αρμενία, Καζαχστάν και Λευκορωσία) δεν υπέβαλαν σχετικές πληροφορίες που να επιτρέπουν την περαιτέρω ανάλυση της προόδου τους. Ήδη το 2010 οι διαβουλεύσεις με τις αρχές της Δημοκρατίας της Λευκορωσίας διακόπηκαν λόγω της πολιτικής κατάστασης στη χώρα. Τον Ιούνιο του 2010 απεστάλησαν στην Αρμενία πρόσθετες ερωτήσεις σχετικά με την πρόοδο της χώρας όσον αφορά το ΚΟΑ. Ωστόσο, έως τα τέλη του 2012, η Αρμενία δεν είχε ακόμη αποστείλει νέες πληροφορίες στην Επιτροπή. Οι υπόλοιπες τέσσερις αιτούσες χώρες συνέχισαν τις προσπάθειες για τη χορήγηση ΚΟΑ και βρίσκονται σε διαφορετικά στάδια προόδου, όσον αφορά την ικανοποίηση των πέντε κριτηρίων. Όσον αφορά την Κίνα, ενώ σε πολλές περιπτώσεις οι κινεζικές αρχές συμφώνησαν καταρχήν να πραγματοποιηθεί μια ακόμη συνεδρίαση της ομάδας εργασίας σχετικά με το καθεστώς οικονομίας της αγοράς κατά τη διάρκεια του 2012, η συνεδρίαση ακυρώθηκε. Η Επιτροπή παραμένει διατεθειμένη να συζητήσει την περαιτέρω πρόοδο που σημείωσε η Κίνα για το καθεστώς οικονομίας αγοράς και ευελπιστεί ότι οι κινεζικές αρχές θα συνεχίσουν να συμμετέχουν ενεργά στη διαδικασία και θα παράσχουν τα αναγκαία στοιχεία για την ανάλυση όσον αφορά το καθεστώς οικονομίας αγοράς από την Επιτροπή. Τον Νοέμβριο του 2012 συνεδρίασε στο Βιετνάμ η ομάδα εργασίας ΚΟΑ ΕΕ-Βιετνάμ. Συζητήθηκε σχέδιο έκθεσης ΚΟΑ και οι αρχές του Βιετνάμ απάντησαν σε πολλά ερωτήματα της Επιτροπής σχετικά με εκκρεμή θέματα όσον αφορά τα τέσσερα κριτήρια που δεν έχουν ακόμα πληρωθεί. Η τελική έκθεση ΚΟΑ αναμένεται να καταρτιστεί από κοινού με τις αρχές του Βιετνάμ το 2013. Οι πληροφορίες που συγκεντρώθηκαν κατά τη διάρκεια της συνεδρίασης της ομάδας εργασίας ΕΕ-Μογγολία που πραγματοποιήθηκε στο Ulan-Bator τον Σεπτέμβριο του 2011, μαζί με πρόσθετες πληροφορίες που ελήφθησαν τον Δεκέμβριο του 2012, εξακολουθούν να αναλύονται και η έκθεση ΚΟΑ θα είναι έτοιμη το 2013. 5. Δραστηριότητες πληροφόρησης και επικοινωνίας / Διμερείς επαφές 5.1. Μικρές και μεσαίες επιχειρήσεις (ΜΜΕ) Το γραφείο εξυπηρέτησης (helpdesk) των ΜΜΕ σε θέματα εμπορικής άμυνας συστάθηκε λόγω της πολυπλοκότητας των διαδικασιών των ΜΕΑ, ιδίως για τις ΜΜΕ, λόγω του μικρού μεγέθους τους και του κατακερματισμού τους. Ο ρόλος του είναι να εξετάζει συγκεκριμένα ερωτήματα και προβλήματα των ΜΜΕ σχετικά με τα ΜΕΑ, τόσο από γενική άποψη όσο και κατά περίπτωση. Ένα μέρος του δικτυακού τόπου για τα ΜΕΑ αφιερώνεται στις ΜΜΕ και παραπέμπει στα σημεία επαφής του γραφείου εξυπηρέτησης σε θέματα εμπορικής άμυνας. Το 2012 αυτά τα σημεία επαφής έλαβαν πολλά αιτήματα για πληροφόρηση, τα οποία διεκπεραιώθηκαν αμέσως. Τα εν λόγω αιτήματα αφορούσαν τόσο τις διαδικασίες όσο και το περιεχόμενο των διαδικασιών των ΜΕΑ. 5.2. Διμερείς επαφές/δραστηριότητες πληροφόρησης – κλάδος παραγωγής και τρίτες χώρες Η επεξήγηση της νομοθεσίας και της πρακτικής των δραστηριοτήτων εμπορικής άμυνας της ΕΕ αποτελεί σημαντικό μέρος των εργασιών των υπηρεσιών των ΜΕΑ. Το 2012 η Επιτροπή διοργάνωσε επιμορφωτικό σεμινάριο με θέμα την εμπορική άμυνα για διοικητικούς υπαλλήλους τρίτων χωρών. Επιπλέον, το 2012 έγιναν ορισμένες διμερείς επαφές που αφιερώθηκαν στη συζήτηση διάφορων θεμάτων σχετικά με την εμπορική άμυνα, με διάφορες τρίτες χώρες, όπως η Κίνα, η Κορέα, το Μαρόκο και η Μαλαισία. . Το 2012 έγιναν επίσης πολλές συναντήσεις με ενώσεις ενδιαφερομένων και εταιρείες, μεταξύ άλλων με τις Business Europe και Eurocommerce. Στις δραστηριότητες αυτές περιλαμβάνεται ένα πλήρες ημερήσιο σεμινάριο για τη Business Europe τον Νοέμβριο του 2012. 6. Σύμβουλος ακροάσεων Του Φεβρουάριο του 2012 καθορίστηκαν σε επίσημη εντολή με απόφαση του Προέδρου της Ευρωπαϊκής Επιτροπής ο ρόλος και οι εξουσίες του συμβούλου ακροάσεων για τη ΓΔ Εμπορίου, ο οποίος ανέλαβε καθήκοντα το 2007. Από το 2012 ο σύμβουλος ακροάσεων υπάγεται διοικητικά στον αρμόδιο για θέματα εμπορικής πολιτικής επίτροπο, γεγονός που θα ενισχύσει την ανεξαρτησία της θέσης. Οι σχετικές διατάξεις καθορίζουν, επίσης, λεπτομερείς κανόνες για τις ακροάσεις που διεξάγει ο σύμβουλος ακροάσεων σχετικά με όλες τις πτυχές μιας διαδικασίας εμπορικής προσφυγής, από την έναρξή της έως τη γνωστοποίηση των τελικών πορισμάτων και την τελική δράση που αναλήφθηκε. Επιπλέον, η εντολή παρέχει στον σύμβουλο ακροάσεων εξουσίες λήψης αποφάσεων σε περίπτωση διαμάχης σχετικά με την πρόσβαση σε φάκελο, τον εμπιστευτικό χαρακτήρα των πληροφοριών που έχει στη διάθεσή της η Επιτροπή, καθώς και την παραχώρηση παρατάσεων των προθεσμιών. Ο σύμβουλος ακροάσεων εξουσιοδοτείται να εκφράζει, από κοινού με τον αρμόδιο για θέματα εμπορικής πολιτικής επίτροπο και τον γενικό διευθυντή Εμπορίου, τυχόν ανησυχίες σχετικά με τη διεξαγωγή ή το περιεχόμενο μιας εμπορικής έρευνας. Η τάση διαρκούς αύξησης των αιτήσεων παρέμβασης από τη δημιουργία του θεσμού του συμβούλου ακροάσεων το 2007 εντάθηκε το 2012 και αυξήθηκε κατά περισσότερο από 50 % σε σύγκριση με το 2011. Κατά την περίοδο που αφορά η έκθεση, υποβλήθηκαν 132 αιτήσεις παρέμβασης στον σύμβουλο ακροάσεων (81 το 2011), εκ των οποίων οι 128 αφορούσαν μέσα εμπορικής άμυνας και είχαν σχέση με 41 διαδικασίες των ΜΕΑ. Ο αριθμός των ακροάσεων αυξήθηκε επίσης σημαντικά κατά 50 % σε σύγκριση με το 2011: πραγματοποιήθηκαν 39 ακροάσεις (26 το 2011), εκ των οποίων οι 12 ήταν πολυμερείς ακροάσεις όπου 43 ενδιαφερόμενα μέρη με παρόμοια συμφέροντα συμμάχησαν σε κοινές ακροάσεις. Οι παρεμβάσεις ζητήθηκαν από παραγωγούς-εξαγωγείς από τρίτες χώρες, από τον κλάδο παραγωγής της Ένωσης, από χρήστες και εισαγωγείς, καθώς και από κυβερνήσεις τρίτων χωρών. Ο σύμβουλος ακροάσεων παρενέβη σε θέματα που κάλυπταν όλα τα στάδια της έρευνας και υπέβαλε σειρά συστάσεων στις υπηρεσίες της Επιτροπής με στόχο την ενίσχυση της άσκησης δικαιωμάτων υπεράσπισης. Τα κύρια ζητήματα που αντιμετώπισε ο σύμβουλος ακροάσεων το 2012 μπορούν να ομαδοποιηθούν σε τρεις κατηγορίες: i) περιεχόμενο και ποιότητα κοινοποίησης, ii) πρόσβαση σε φακέλους και ποιότητα φακέλων μη εμπιστευτικού χαρακτήρα και iii) διαφωνία με προσδιορισμούς, πορίσματα και συμπεράσματα. 7. Ανασκόπηση των μέτρων και ερευνών αντιντάμπινγκ, αντεπιδοτήσεων και διασφάλισης 7.1. Γενικά Στα τέλη του 2012 στην ΕΕ ίσχυαν 102 μέτρα ΑΝ και 10 μέτρα ΑΕ. Το 2012 το 0,17 % των συνολικών εισαγωγών στην ΕΕ αποτέλεσε αντικείμενο μέτρων ΑΝ ή ΑΕ. Σημειώνεται ότι περισσότερες λεπτομέρειες σχετικά με τα θέματα αυτά περιέχονται στο έγγραφο εργασίας που επισυνάπτεται στην παρούσα έκθεση. Οι παραπομπές στα παραρτήματα του εγγράφου εργασίας βρίσκονται δίπλα στις επικεφαλίδες. 7.2. Νέες έρευνες (βλ. παραρτήματα A έως E και παράρτημα N) Το 2012 ξεκίνησαν 19 νέες έρευνες. Στα πλαίσια 9 διαδικασιών επιβλήθηκαν προσωρινοί δασμοί. Περατώθηκαν 3 υποθέσεις με την επιβολή οριστικών δασμών. Περατώθηκαν 9 έρευνες χωρίς την επιβολή μέτρων. 7.3. Έρευνες επανεξέτασης Οι έρευνες επανεξέτασης εξακολουθούν να αντιπροσωπεύουν σημαντικό μέρος των εργασιών που εκτελούν οι υπηρεσίες για τα ΜΕΑ. Στην περίοδο 2008-2012 ανήλθαν στο 60 % όλων των ερευνών που πραγματοποιήθηκαν. Ο πίνακας 2 του εγγράφου εργασίας παρέχει στατιστικά στοιχεία για την περίοδο 2008-2012. 7.3.1. Επανεξετάσεις ενόψει της λήξης ισχύος των μέτρων (βλ. παράρτημα F) Το άρθρο 11 παράγραφος 2 και το άρθρο 18 των βασικών κανονισμών προβλέπουν τη λήξη ισχύος των μέτρων μετά την παρέλευση πέντε ετών, εκτός εάν προκύψει από επανεξέταση ενόψει της λήξης ισχύος των μέτρων ότι πρέπει να διατηρηθούν τα μέτρα αυτά με την αρχική τους μορφή. Το 2012 έληξαν αυτόματα 13 μέτρα μετά την 5ετή διάρκεια της ισχύος τους. Το 2012 άρχισαν 14 επανεξετάσεις ενόψει της λήξης ισχύος των μέτρων. Περατώθηκαν 9 επανεξετάσεις ενόψει της λήξης ισχύος των μέτρων με την επιβεβαίωση του δασμού για περαιτέρω περίοδο 5 ετών. Επίσης, 4 επανεξετάσεις ενόψει της λήξης ισχύος των μέτρων κατέληξαν στη λήξη των μέτρων. 7.3.2. Ενδιάμεσες επανεξετάσεις (βλ. παράρτημα G) Το άρθρο 11 παράγραφος 3 και το άρθρο 19 των βασικών κανονισμών προβλέπουν την επανεξέταση των μέτρων κατά τη διάρκεια της περιόδου ισχύος τους. Οι επανεξετάσεις μπορούν να περιοριστούν στο ντάμπινγκ, στις επιδοτήσεις ή στη ζημία. Κατά τη διάρκεια του 2012 κινήθηκαν συνολικά 5 διαδικασίες ενδιάμεσης επανεξέτασης. 6 ενδιάμεσες επανεξετάσεις κατέληξαν σε επιβεβαίωση ή τροποποίηση του δασμού. Επίσης, 5 προσωρινές επανεξετάσεις κατέληξαν στη λήξη των μέτρων. 7.3.3. «Άλλες» ενδιάμεσες επανεξετάσεις (βλ. παράρτημα Η) Κατά τη διάρκεια του 2012 άρχισαν 4 «άλλες» επανεξετάσεις, που δεν ενέπιπταν στο άρθρο 11 παράγραφος 3 ή στο άρθρο 19 των βασικών κανονισμών, ενώ 3 τέτοιες επανεξετάσεις ολοκληρώθηκαν την ίδια περίοδο. 7.3.4. Επανεξετάσεις νέου εξαγωγέα (βλ. παράρτημα I) Το άρθρο 11 παράγραφος 4 και το άρθρο 20 των βασικών κανονισμών, αντιστοίχως, προβλέπουν την επανεξέταση «νέου εξαγωγέα» και την επανεξέταση «με ταχεία διαδικασία» για τον καθορισμό ενός ατομικού περιθωρίου ντάμπινγκ ή ενός ατομικού αντισταθμιστικού δασμού για νέους εξαγωγείς που είναι εγκατεστημένοι στην υπό εξέταση χώρα εξαγωγής και οι οποίοι δεν εξήγαγαν το προϊόν κατά την περίοδο της έρευνας. Οι εν λόγω εξαγωγείς πρέπει να αποδείξουν ότι είναι πράγματι νέοι εξαγωγείς και ότι άρχισαν ουσιαστικά να εξάγουν στην ΕΕ μετά την περίοδο της έρευνας. Για τους εν λόγω εξαγωγείς μπορεί να υπολογίζεται ατομικός δασμός, ο οποίος είναι συνήθως χαμηλότερος από τον δασμό που εφαρμόζεται σε εθνική κλίμακα. Το 2012 ξεκίνησε 1 επανεξέταση νέου εξαγωγέα, ενώ 2 επανεξετάσεις αυτού του είδους περατώθηκαν. 7.3.5. Έρευνες για την απορρόφηση του δασμού (βλ. παράρτημα J) Εάν υπάρχουν επαρκή στοιχεία που να αποδεικνύουν ότι, μετά την αρχική περίοδο της έρευνας και πριν ή μετά την επιβολή μέτρων, οι τιμές εξαγωγών μειώθηκαν ή υπήρξε μηδενική ή ανεπαρκής μεταβολή στις τιμές μεταπώλησης ή τις μετέπειτα τιμές πώλησης του εισαχθέντος προϊόντος στην ΕΕ, ενδέχεται να πραγματοποιηθεί επανεξέταση για την «απορρόφηση του δασμού», ώστε να εξεταστεί κατά πόσον το μέτρο επηρέασε τις προαναφερόμενες τιμές. Τα περιθώρια ντάμπινγκ αυτά καθαυτά μπορούν να επανυπολογιστούν και ο δασμός να αυξηθεί, ώστε να ληφθούν υπόψη αυτές οι χαμηλότερες τιμές εξαγωγών. Η δυνατότητα διενέργειας επανεξετάσεων για την «απορρόφηση των μέτρων» αναφέρεται στο άρθρο 12 και στο άρθρο 19 παράγραφος 3 των βασικών κανονισμών. Το 2012 δεν άρχισαν ούτε ολοκληρώθηκαν επανεξετάσεις κατά της απορρόφησης δασμών. 7.3.6. Έρευνες για την καταστρατήγηση των μέτρων (βλ. παράρτημα K) Η δυνατότητα επανέναρξης έρευνας σε περιπτώσεις στις οποίες αποδεικνύεται ότι τα μέτρα έχουν καταστρατηγηθεί προβλέπεται στα άρθρα 13 και 23 των βασικών κανονισμών. Το 2012 ξεκίνησαν 13 σχετικές έρευνες. Επίσης, 2 έρευνες καταστρατήγησης περατώθηκαν με την επέκταση των μέτρων και 1 περατώθηκε χωρίς επέκταση των μέτρων. 7.4. Έρευνες για την εφαρμογή μέτρων διασφάλισης (βλ. παράρτημα L) Στη διάρκεια του 2012 δεν υπήρχε δραστηριότητα για την εφαρμογή μέτρων διασφάλισης. 8. Εφαρμογή των μέτρων ΑΝ/ΑΕ 8.1. Παρακολούθηση των μέτρων Οι δραστηριότητες παρακολούθησης των ισχυόντων μέτρων επικεντρώθηκαν σε τέσσερις κύριους τομείς: 1) πρόληψη της απάτης· 2) παρακολούθηση των εμπορικών ροών και των εξελίξεων στην αγορά· 3) βελτίωση της αποτελεσματικότητας με τα κατάλληλα μέσα και 4) αντίδραση σε παράτυπες πρακτικές. Αυτές οι δραστηριότητες επέτρεψαν στις υπηρεσίες των ΜΕΑ να αναλάβουν προληπτική δράση σε συνεργασία με τα κράτη μέλη για να εξασφαλίσουν την κατάλληλη επιβολή των μέτρων εμπορικής άμυνας στην Ευρωπαϊκή Ένωση. 8.2. Έλεγχος των αναλήψεων υποχρεώσεων (βλ. παραρτήματα Μ και Q) Η παρακολούθηση των αναλήψεων υποχρεώσεων εντάσσεται στις δραστηριότητες που αφορούν την εφαρμογή της νομοθεσίας, δεδομένου ότι οι αναλήψεις υποχρεώσεων αποτελούν μια μορφή των μέτρων ΑΝ ή ΑΕ. Γίνονται αποδεκτές από την Επιτροπή, αν αποδειχθεί ότι μπορούν να εξουδετερώσουν αποτελεσματικά τις ζημιογόνες επιπτώσεις του ντάμπινγκ ή των επιδοτήσεων. Στις αρχές του 2012 ίσχυαν 18 αναλήψεις υποχρεώσεων. Κατά τη διάρκεια του 2012 πραγματοποιήθηκαν οι ακόλουθες αλλαγές όσον αφορά τις αναλήψεις υποχρεώσεων: η ανάληψη υποχρεώσεων εκ μέρους μιας εταιρείας περατώθηκε λόγω της λήξης ισχύος/κατάργησης των μέτρων Οι αναλήψεις υποχρεώσεων δύο εταιρειών αποσύρθηκαν, καθώς η παρακολούθηση θα ήταν ανέφικτη και ανεφάρμοστη. Έτσι, ο συνολικός αριθμός των αναλήψεων υποχρεώσεων που ίσχυαν στο τέλος του 2012 ανήλθε σε 15. 9. Ποσό των επιστροφών Το άρθρο 11 παράγραφος 8 και το άρθρο 21 παράγραφος 1 των βασικών κανονισμών προβλέπουν ότι οι εισαγωγείς έχουν τη δυνατότητα να ζητήσουν επιστροφή των εισπραχθέντων δασμών αντιντάμπινγκ, εφόσον αποδεικνύεται ότι το περιθώριο του ντάμπινγκ ή της επιδότησης έχει εξουδετερωθεί ή μειωθεί σε επίπεδο χαμηλότερο του ισχύοντος δασμού. Κατά το 2012 υποβλήθηκαν 26 νέες αιτήσεις για την επιστροφή δασμών. Στο τέλος του 2012 βρίσκονταν σε εξέλιξη 10 έρευνες επιστροφών, οι οποίες κάλυπταν 35 αιτήσεις. Το 2012 εκδόθηκαν 26 αποφάσεις της Επιτροπής: από αυτές οι 12 ενέκριναν μερική επιστροφή και οι 14 απέρριπταν την αίτηση επιστροφής. 8 αιτήσεις αποσύρθηκαν. 10. Δικαστικός έλεγχος: Αποφάσεις του Δικαστηρίου / του Γενικού Δικαστηρίου της Ευρωπαϊκής Ενωσης (βλ. Παράρτημα S) Το 2012, το Γενικό Δικαστήριο εξέδωσε 13 αποφάσεις που αφορούσαν τους τομείς αντιντάμπινγκ ή αντεπιδοτήσεων. Το 2012, το Δικαστήριο εξέδωσε 9 αποφάσεις που αφορούσαν τον τομέα του αντιντάμπινγκ. 6 εκ των εν λόγω αποφάσεων αφορούσαν αναιρέσεις κατά αποφάσεων του Γενικού Δικαστηρίου. Επιπλέον, το Δικαστήριο εξέδωσε 3 αποφάσεις σε απάντηση σε αιτήματα για την έκδοση προδικαστικής απόφασης. Το 2012 ασκήθηκαν 23 νέες αγωγές, εκ των οποίων οι 17 ενώπιον του Γενικού Δικαστηρίου της Ευρωπαϊκής Ένωσης και οι 6 ενώπιον του Δικαστηρίου της Ευρωπαϊκής Ένωσης. Στο παράρτημα S του εγγράφου εργασίας περιλαμβάνεται κατάλογος των υποθέσεων ΑΝ/ΑΕ που εξακολουθούσαν να εκκρεμούν ενώπιον του Δικαστηρίου και του Γενικού Δικαστηρίου της Ευρωπαϊκής Ένωσης στο τέλος του 2012. 11. Δραστηριότητες στο πλαίσιο του Παγκόσμιου Οργανισμού Εμπορίου (ΠΟΕ) 11.1. Επίλυση διαφορών στον τομέα του ΑΝ, των ΑΕ και των ΜΔ Ο ΠΟΕ προβλέπει αυστηρή διαδικασία για την επίλυση των διαφορών μεταξύ των μελών του σχετικά με την εφαρμογή των συμφωνιών του ΠΟΕ. Τον Ιούλιο του 2012, η Ινδονησία ζήτησε διαβουλεύσεις στο πλαίσιο του ΠΟΕ με την Ευρωπαϊκή Ένωση σχετικά με τα μέτρα αντιντάμπινγκ που επιβλήθηκαν από την Ευρωπαϊκή Ένωση όσον αφορά την εισαγωγή λιπαρών αλκοολών και όσον αφορά ορισμένες πτυχές της έρευνας που οδήγησε στη λήψη των εν λόγω μέτρων. 11.2. Άλλες δραστηριότητες του ΠΟΕ Η ομάδα διαπραγμάτευσης για τους κανόνες συνεδρίασε επίσημα στις 29 Φεβρουαρίου 2012. Ο μόνος σκοπός της συνεδρίασης ήταν να επιβεβαιωθεί ο διορισμός του κ. Wayne McCook (Τζαμάικα) ως ο πρόεδρος της ομάδας. Στη συνέχεια, η τεχνική ομάδα – υποομάδα της ομάδας διαπραγματεύσεων - συνεδρίασε δύο φορές (τον Φεβρουάριο και τον Απρίλιο του 2012). Παράλληλα με τις δραστηριότητες αυτές, συνεχίστηκε η συμμετοχή των υπηρεσιών της Επιτροπής στις συνήθεις εργασίες της επιτροπής αντιντάμπινγκ, της επιτροπής επιδοτήσεων και αντισταθμιστικών δασμών και της επιτροπής μέτρων διασφάλισης. Οι επιτροπές συνεδρίασαν δύο φορές σε τακτικές συνόδους για να εξετάσουν τις κοινοποιήσεις και να επιληφθούν θεμάτων ιδιαίτερου ενδιαφέροντος. Επιπλέον, η ανεπίσημη τεχνική ομάδα για το αντιντάμπινγκ συνεδρίασε μερικές φορές κατά τη διάρκεια του 2012. Συμπέρασμα Κατά το 2012 παρουσιάστηκε μείωση όσον αφορά τον αριθμό των νέων υποθέσεων που ξεκίνησαν, καθώς και τα προσωρινά και οριστικά μέτρα που επιβλήθηκαν το προηγούμενο έτος. Ο αριθμός των ερευνών που περατώθηκαν χωρίς την επιβολή μέτρων, επίσης, μειώθηκε ελαφρά σε σύγκριση με το προηγούμενο έτος. Όσον αφορά τις επανεξετάσεις, εξακολουθούν να αποτελούν σημαντικό μέρος των εργασιών των υπηρεσιών, με τον αριθμό των επανεξετάσεων που ξεκίνησαν να παρουσιάζει αύξηση πάνω από 50% σε σύγκριση με το 2011. Ο αριθμός των επανεξετάσεων που έληξαν μειώθηκε κατά ένα τρίτο σε σύγκριση με τα στοιχεία του 2011. Το 2012 τα μέτρα εμπορικής άμυνας αφορούσαν το 0,17 % των συνολικών εισαγωγών στην ΕΕ. [1]Υπόθεση C-249/10 P — Brosmann Footwear (HK) και λοιποί κατά του Συμβουλίου, απόφαση της 2ας Φεβρουαρίου 2012. [2] WTO, Report of the Appellate Body (ΠΟΕ, Έκθεση του δευτεροβάθμιου δικαιοδοτικού οργάνου), AB-2011-2, WT/DS397/AB/R, 15 Ιουλίου 2011. WTO, Report of the Panel (ΠΟΕ, έκθεση της ειδικής ομάδας), WT/DS397/R, 3 Δεκεμβρίου 2010.